Circasians

Os **circasians** son un conchunto de pueblos con un orichen común de luenga caucasica nordoccidental. Antigament habitaban a ribera d'o Kubán y as planas d'o nord-ueste d'o Caucas pero muitos prefioron emigrar ta l'Imperio Otomán a estar sozmesos por os rusos y actualment a distribución d'os circasians en o suyo país orichinal ye en forma d'enclaus sin continuidat territorial. En Turquía son o 2,1 % d'a población y son numerosos en a rechión d'Adana. Tamién son numerosos en Chordania y bi n'ha comunidaz en Israel.

## Modo de vida tradicional
Bi ha circasians agricultors. As tierras d'os circasians que se'n fueron perdioron a productividat cuan los substituyoron os ucraineses y rusos que no conoixeban as tecnicas de cautivo. A pasta de panizo ye fundamental en l'alimentación tradicional d'os circasians.

## Organización social
Os circasians tienen un codigo moral tradicional. O circasians son famosos en Orient Meyo por a honradeza, y en Chordania constituyen a escolta cerimonial d'o rei. A familia ye extensa y muito unita, y bi ha respeto a los agüelos. O matrimonio con una persona que comparta l'apellito d'o padre u d'a madre ye prohibito. Antes de 1864 no i heba una autoridat central. Os shapsugui y natujais yeran republicanos y atras tribus yeran se gobernaban con o feudalismo.

## Luenga

A luenga circasiana tien cierto grau d'intercomprensión con l'abkhasio y l'abazo. As primeras prebatinas d'escribir o circasián son d'o sieglo XIX. Bi ha dos stándards, o circasián occidental, basato en a parla temirgoi, y o circasián oriental, basato en a parla bacsana de cualques cabardos. 
O circasián oriental s'escribiba en alfabeto arabe dica 1924, cuan fue cambiato por l'alfabeto latino. En 1936 l'alfabeto latino fue cambiato por o cirilico.
O circasián occidental s'escribiba en alfabeto arabe dica 1928, cuan fue cambiato por l'alfabeto latino. En 1938 l'alfabeto latino fue cambiato por o cirilico, pero con una variant diferent pa dificultar a comunicación escrita con os que charran circasián oriental, abkhasio u abazo.

## Relichión
Actualment a mayoría d'os circasians son musulmans sunnitas d'a escuela hanafí, enantes estioron cristianos, y entre os cabardos bi ha una minoría cristiana ortodoxa rusa. A cristianización y a islamización d'os circasians estió superficial y mantenioron dica fa poco tiempo muitas creyencias y practicas paganas, como a dendrolatía. Comparten con os osetas un ciclo de literatura epica (os Nartos) con temas pagans que se remontan a la mitolochía escita, sarmata y alana.

## Historia
Os circasians teneban relacions con l'Imperio Bizantín, y dende o sieglo XII teneban relacions comercials y culturals con os venecianos y chenoveses. Circasia fue invadita por as tropas de Tamerlán a zaguers d'o sieglo XIV. A caita de Costantinoble en 1453 fació que o comercio con Italia s'aturase. Os movimientos de población que i habió cuan o Khanato d'a Horda d'Oro entró en decadencia facioron que os circasians emigrasen enta o sud-este empentando a los alanos-osetas enta l'este.

Os primers contactos entre circasians y rusos se producioron en o sieglo XVI, cuan se creyoron os primers puestos cosacos pa cosirar a muga con os pueblos d'o Caucas. Ivan o terrible se casó con una princesa cabarda. Por o tractau d'Adrianopolis en 1829 l'Imperio Otomán cedió as tierras d'os circasians a l'Imperio Ruso. Os circasians nunca no heban reconoixito o protectorau otomán, y por tanto no reconoixeban o dreito de ceder tierras a los rusos.

A derrota final se produció en 1864, dende ixe anyo a metat d'os aboríchens caucasians d'o nord-ueste se refuchioron en o en l'Imperio Otomán: os emigratos yeran principalment circasians occidentals, pero con ellos tamién emigroron toz os ubikhes y muitos abkhasios. O exodo estió rapedo y no yera organizato, y mils en morioron de camín. As tierras d'os circasians fuoron ocupatas por ucraineses y rusos. Os otomans asentoron a los circasians en l'Armenia Otomana y tamién en Dobrucha y Siria (que en ixe tiempo comprendeba os actuals Israel, Palestina y Chordania).

Os circasians arribatos en Adana contribuyoron a lo desarrollo d'o cautivo d'o cotón en a part oriental de Cilicia.

## Referencias

## Bibliografía
* Felipe Fernández-Armesto. *Los hijos de Zeus. Pueblos, etnias y culturas de Europa*. 1996 Grijalbo.